
REGULAMENTUL COMISIEI JUDETENE DE ETICĂ
A  SANITAS MARAMURES

CAPITOLUL I – DISPOZIŢII GENERALE

Art. 1. - Prezentul regulament stabileşte modul de organizare şi funcţionare al Comisiei Judetene de Etică a SANITAS Maramures.
Art. 2. -   Regulamentul Comisiei de Etică este elaborat şi aprobat în conformitate cu art. 97  din Statutul Uniunii Judetene SANITAS Maramures.
Art. 3. - Comisia de Etică se constituie în vederea asigurării unui climat de bună colaborare şi respect reciproc în desfăşurarea activităţii Uniunii Judetene SANITAS Maramures.

CAPITOLUL II – ORGANIZAREA ŞI FUNCŢIONAREA 
COMISIEI JUDETENE DE ETICĂ

Art. 4. - Comisia de Etică este formată din 3  membri (Şeful Comisiei şi 2 membri) aleşi prin vot secret de Consiliul Judetean , pentru o perioadă de 4 ani, din rândul membrilor Consiliului Judetean, la propunerea Biroului Operativ.
Art. 5. - La propunerea Biroului Operativ, Consiliul Judetean, poate revoca membrii Comisiei. 
Art. 6. – Şedinţele Comisiei de Etică sunt statutare în prezenţa a cel puţin 2 membri, prezenţa Şefului Comisiei fiind obligatorie.
Art. 7. - Concluziile Comisiei de Etică sunt adoptate prin consens şi prezentate Biroului Operativ sub forma unui raport.
Art. 8. - Biroul Operativ analizează raportul Comisiei de Etică şi propune Consiliului Judetean adoptarea unei hotărâri.
Art. 9. - Convocarea şedinţelor Comisiei de Etică se realizează de Şeful comisiei, la solicitarea Consiliului Judetean, Biroului Operativ, Preşedintelui Uniunii Judetene SANITAS Maramures.
(2) Ședințele Comisiei de Etică se desfășoară, de regula, la sediul Uniunii. 
(3) Cheltuielile de deplasare ale membrilor Comisiei sunt suportate de Uniune.
Art. 10. - Comisia de Etică va fi sesizată sau se va autosesiza pentru următoarele abateri săvârşite în cadrul activităţii sindicale desfasurata de membrii Consiliului Judetean, si al comisiei de cenzori: 
a) prejudicierea imaginii organizaţiei prin orice acte, fapte sau mijloace îndreptate împotriva Uniunii Judetene SANITAS Maramures şi a conducerii acesteia;
b) prezentarea eronată şi/sau tendenţioasă a activităţii Uniunii Judetene SANITAS Maramures şi/sau a organelor ei de conducere şi membrilor acestora;
c)  subminarea autorităţii şi credibilităţii organelor de conducere;
d) jignirea, calomnierea şi defăimarea membrilor Consiliului Judetean;
e) folosirea de mijloace de constrîngere fizică şi/sau psihică în exercitarea atribuţiilor sindicale;
f) orice alte acte sau fapte care aduc atingere demnităţii umane.

Art. 11. - Sancţiunile care pot fi aplicate de Consiliul Judetean, la propunerea Biroului Operativ, sunt în concordanţă cu prevederile art.22 din Regulamentul Consiliului Judetean.
Art. 12. - Sancţiunile sunt următoarele:
· mustare;
- avertisment;
-	excluderea; 

CAPITOLUL III – DISPOZIŢII FINALE

Art. 13. - În baza prezentului regulament, organizaţiile sindicale vor  putea constitui Comisii proprii de etică ale căror regulamente vor fi în concordanţă cu  prezentul Regulament al Comisiei de Etică.
Art. 14.  - Prezentul Regulament intră în vigoare la data aprobării lui de către Consiliul Judetean.


